FNSล้างบ้านเพิ่มทุนเท่าตัวคืนหนี้รุกธุรกิจ
ฟินันซ่าล้างขาดทุนเกลี้ยง เพิ่มทุนเท่าตัว 617 ล้านบาท ธนาคารเกียรตินาคิน แอลเอชแบงก์ กำไรดีขึ้นไตรมาส 3
16 ต.ค. 2555

ฟินันซ่าล้างขาดทุนเกลี้ยง เพิ่มทุนเท่าตัว 617 ล้านบาท ธนาคารเกียรตินาคิน แอลเอชแบงก์ กำไรดีขึ้นไตรมาส 3 
นายวรสิทธิ์ โภคาชัยพัฒน์ กรรมการผู้จัดการ บริษัท ฟินันซ่า (FNS) เปิดเผยว่า คณะกรรมการบริษัทมีมติให้นำทุนสำรองตามกฎหมายจำนวน 69.30 ล้านบาท และส่วนเกินมูลค่าหุ้นจำนวน 779.29 ล้านบาท มาล้างขาดทุนสะสมที่มีอยู่ 848.60 ล้านบาท
นอกจากนั้น ให้เพิ่มทุนจดทะเบียน 617,599,000 บาท เป็น 1,235,198,000 บาท โดยการออกหุ้นใหม่จำนวน 123,519,800 หุ้น มูลค่าหุ้นที่ตราไว้ (พาร์) หุ้นละ 5 บาท เสนอขายผู้ถือหุ้นเดิมที่มีชื่อในทะเบียนวันที่ 27 พ.ย.นี้ ในสัดส่วน 1 ต่อ 1 ราคาหุ้นละ 2.40 บาท ล่าสุดราคาหุ้นปิดที่ 2.92 บาท ทั้งนี้เงินจากการเพิ่มทุนเพื่อนำไปใช้ขยายธุรกิจและเพื่อลดภาระหนี้ 
ด้านธนาคารเกียรตินาคิน (KK) เปิดเผยว่า ในไตรมาส 3 ปีนี้ มีกำไรสุทธิ 927 ล้านบาท เพิ่มขึ้น 7.91% เทียบกับช่วงเดียวกันปีก่อนกำไรสุทธิ 859 ล้านบาท เนื่องจากรายได้ดอกเบี้ยสุทธิ รวมถึงรายได้จากค่าธรรมเนียมและบริการสุทธิเพิ่มขึ้น หลังรวมผลงานของบริษัท ทุนภัทร และบริษัทหลักทรัพย์ ภัทร ตั้งแต่วันที่ 12 ก.ย. 2555 
สำหรับ 9 เดือนปีนี้กำไรสุทธิ 2,322 ล้านบาท เติบโต 3.61% จากระยะเดียวกันปีก่อนกำไรสุทธิ 2,241 ล้านบาท หรือ 3.54 บาท 
บริษัท แอล เอช ไฟแนนซ์เชียล กรุ๊ป (LHBANK) ไตรมาส 3 ปีนี้ กำไรสุทธิ 155 ล้านบาท เพิ่มขึ้น 26% จากช่วงเดียวกันปีก่อนมีกำไรสุทธิ 123 ล้านบาท งวด 9 เดือนกำไรเพิ่มขึ้นถึง 39% เป็น 484 ล้านบาท 
หากคิดเฉพาะผลงานของบริษัทในไตรมาส 3 จะขาดทุน 2.48 ล้านบาท แย่ลงจากช่วงเดียวกันปีก่อนขาดทุนสุทธิ 1.55 ล้านบาท